落叶赋
朱邺 (Tang)
众木森沈。岁暮秋深。日黯黯以斜度。风悄悄而乱吟。乔枝邈以架迥。坠叶槭以辞林。眷彼摇落。夫何萧索。形宛转而断连。状徘徊以斜却。枝稍高而飞远。条渐疏而阴薄。逗凉空以伴萤。绕明月而惊鹊。或散漫于原野。或摇飏于楼阁。尔其下自幽谷。高陨山椒。叶何树而不坠。树何叶而不凋。拥玉砌以初聚。值金风而复摇。浮于水中。似孤舟之远泛。落于山际。若断云之已飘。悲夫。处处园林。纷纷相似。觉绝漠之寒至。聆洞庭之波起。何夏茂而秋落。何先荣而后死。叶之致也。既顺阴阳之宜。叶之趣也。诚叶盛衰之理。愿归本而犹未。嗟微脱而不已。别有寂虑卧幽。逸气无俦。聊赏心以遐望。乃触目而增愁。见一叶之已落。感四序之惊秋。愧体物之逾拙。思轧轧而空抽者也。